
... Jar, pe locu-n care harul 
Cerului le-a stat în cale, 

Să ne-nalţe apoi măreață 
Crucea Sfintei Catedrale; 
Vifore nimicitoare 

Ce cumplit au Stat să urle 
Au trecut în aste veacuri 
Peste naltele ei turle, 
Căutând să le doboare 

Cu urgie grea, dar ele 

S-au făcut mereu mai nalte, 
Ridicându-se sub stele ]... 


Vasile Militaru — 
La aniversarea tricentenarului Catedralei Sf. Gheorghe 


| 

Prolegomena 


nument reprezentativ al arhitecturii ecleziastice 

M.:::: unicul vestigiu conservat al Curţii domneşti 

din Piteşti, Biserica «Sf. Gheorghe» a fost durată într- 

un spaţiu sacralizat prin existenţa unor locaşuri de cult anterioare, în 

inima străvechii urbe Piteşti, localitate atestată documentar la 20 mai 

1388, prin hrisovul emis de cancelaria domnească a marelui voievod 
Mircea cel Bătrân. 

Fastuos, prin proporțiile şi liniile arhitecturale, monumentul 
ecleziastic a intrat în conştiinţa localnicilor, care au plăsmuit, în jurul 
genezei sale, legenda potrivit căreia „pe când voievodul Constantin 
Şerban străbătea Piteştiul călare, calul său era gata-gata să se 
afunde în mlaştinile formate din strânsura apelor scurse de pe 
dealuri şi atât s-a bucurat voievodul că a scăpat cu viaţă, încât, drept 
mulţumire, a ridicat lăcaşul acesta lui Dumnezeu.”. 

Poetul Vasile Militaru închină acestui nestemat arhitectural 
poemul «La aniversarea tricentenarului Catedralei Sf. Gheorghe», în 
care şi-l imaginează pe voievodul ctitor fascinat de apariţia unui 
înger învăluit în lumină străpungând, cu o suliță de aur, un balaur, 
spre biruinţa eternă a Crucii, moment decisiv în hotărârea 
Domnitorului, „Ca, pe locu-n care harul / Cerului i-a stat în cale, / să 
ne-nalţe apoi măreaţă / crucea Sfintei Catedrale”. Demersul 
ctitoricesc a implicat depăşirea unor adversităţi deosebite: „Vifore 
nimicitoare / ce cumplit au stat să urle / au trecut în aste veacuri / 
peste 'naltele ei turle, / căutând să le doboare / cu urgie grea, dar 
ele / s-au făcut mereu mai nalte, / ridicându-se sub stele P. 

Deşi vestigiile unei biserici precedente nu au fost relevate în 
cursul investigaţiilor arheologice efectuate în perimetrul Curii 
domneşti atestate documentar încă din anul 1481, în perioada 
domniei lui Basarab cel Tânăr-[epeluş, ansamblu rezidenţial de 
importanţă majoră sub voievodul-cărturar Neagoe Basarab [1512-— 
1521], extins considerabil prin edificarea „unui palat cu dependinţe, 

curte şi grădină” în cursul domniei lui Constantin Şerban [1654-— 
1658], tradiţia orală confirmă existenţa unui locaş de cult anterior. 
Susţinuta activitate ctitoricească a domnitorului Constantin Şerban 
care „a înfrumusețat biserica din curtea sa de la Dobreni, a ctitorit 
Biserica «Sf. Împărați Constantin şi Elena» a Mitropoliei, de pe 
dealul unde s-a aflat schitul lui Oprea iuzbaşa din Bucureşti se 
atestă documentar.”. ["**- Istoria românilor, Bucureşti, 2003, vol. V, p. 169]. 

Este incontestabil că organizarea unui asemenea complex 
arhitectural medieval nu ar fi fost posibilă fără înălţarea unei biserici, 
întrucât instituţia religioasă reprezenta, în Evul Mediu, principalul 
reazem al autorităţii domneşti. De aceea, supoziţia, potrivit căreia, 
pe amplasamentul actual al monumentului, ar fi existat un locaş de 
cult contemporan atestării documentare iniţiale a Curţii domneşti 
[1481] are un evident temei istoric. 





Pisania bisericii 
mportant document dăltuit în piatră, pisania din 13 mai 
| 5 [7164], înnoită în 7 iulie 1869, precizează 
comanditarii actualului locaş de cult, devenit catedrala 
municipiului Piteşti: „Cu vrerea Tatălui şi cu ajutorul Fiului şi cu 
spolrul Duhului Sfînt, îndemnatu-m-am şi eu cela ce sunt din[tru 
Domnul mieu], bun creştin, Constantin Şerban v<oe>v<o>d, şi cu 
bună creştina [doam]na |mea, Bălaşa, mil]uindu-mă Dumnezeu 
[cu cinstit] scaunlul pări)ntelui meu, răpolsat crejştin, Şerban 
v<oe>v<o>d, fiind eu domnul Ţării Rumâneşti, [văzi]nd că toate 
I[umeşti sînt] trecătoare, aducându-mi aminte, ne/voitlu-m-am a 
rădica această sfîntă biserică d[in temelie] pînă în sfîrşit [în 
hra]mul şi lauda mare]lui mucenic [Gheorghe], să ne fie aicea 
întru ajutor, iar în celălalt veac să ne fie în neam netre[cută], nouă 
şi părinților [noştri], în veci; mai 13, leat 7164.” 
O pisanie ulterioară, executată în anul 1869, de către 
sculptorul Andrei Vidali, pe o placă de marmură, cu dimensiunile 
131/55 cm, cuprinde, în afara textului pisaniei originare, următoarele: 

„Şi s-au săvârşit această sântă biserică în letulii celt mare 
7164, maie 13, iar ei în liatulu de la Hristos 1656. Această pisanie 
S-a făcutui de-al doilea, subtu epitropie domnului Hagi Dimitri 
Petrescu. 1869, iulie 7. Şi sapati de Andri Vidali. ”. 


Caracteristici arhitecturale 
C.:: potrivit pisaniei, de către domnitorul Ţării 





Româneşti, Constantin Şerban [1654-1658], şi de soţia 

sa, Doamna Bălaşa, în anul 1656, biserica actuală 
prezintă un plan triconc cu abside poligonale în exterior şi 
semicirculare, în interior, absida altarului fiind decroşată poligonal. O 
caracteristică  planimetrică o constituie pronaosul supralărgit. 
Pridvorul dispus pe latura vestică este susţinut pe masive coloane şi 
semicoloane angajate, racordate, în partea superioară, cu arcade în 
plin cintru. Supraînălţarea pridvorului printr-un foişor pe coloane de 
cărămidă constituind clopotniţa reprezintă o modalitate arhitecturală 
utilizată pentru prima oară în Ţara Românească, la acest important 
edificiu religios. 

Compartimentarea interioară a implicat, printre altele, 
separarea pronaosului de naos prin zid străpuns de trei arcade, iar, 
a naosului de altar, printr-un iconostas prevăzut cu un imens 
baldachin dăltuit în lemn de tei de către renumitul sculptor Babic, 
profesor la Academia de belle arte din Bucureşti, în cursul anilor 
1875-1876. 

Plastica monumentală a edificiului este completată de turla 
octogonală a Pantocratorului surmontând naosul şi de două turle 
mai mici, pe pronaos. 

Reputatul istoric al arhitecturii naţionale româneşti, Grigore 
lonescu, analizând caracteristicile arhitecturale ale monumentului 
ecleziastic din Piteşti, considera că „efecte izbutite de plastică 
monumentală, cu totul aparte, au fost obţinute prin mutarea 
clopotniţei de pe pronaos pe încăperea din faţă, încăpere care poate 
fi un pridvor sau un exonartex închis”. 

Biserica domnească din Piteşti reprezintă, în opinia 
arhitectului, exemplul cel mai vechi sub acest aspect, prin „pridvorul 
mărginit de şapte arcade în plin cintru sprijinite pe stâlpi robuşti de 
secţiune octogonală la parter şi o clopotniţă cu pereţii compuşi dintr- 
o serie de alte arcade asemănătoare cu cele ale pridvorului, dar mai 
mărunte şi mai zvelte la etaj. Originalitatea acestui element 
arhitectural este asociată de către specialist cu mobilitatea plasticii 
monumentale rezultată din existenţa a trei turle încă din faza iniţială 
a edificiului: „una mare pe naos păstrată în formele ei originale şi 
două mici, pe pronaos”. Modificările structurale survenite în perioada 
anilor 1864-1876, implicând construirea unui turn înalt, „în stil hibrid 
neogotic” sunt considerate de către arhitectul Grigore lonescu ca 
fiind contrare unităţii stilistice a monumentului. 

Decorul paramentului executat din cărămidă aparentă se 
accentuează prin firidele paralele arcuite din registrul superior şi prin 
cele dreptunghiulare, din cel inferior, separate de un brâu încadrat 
de cărămizi dispuse unghiular, profilatură echilibrată specifică 
monumentelor similare din secolul al XVII-lea. Portalul sculptat în 
piatră al accesului în pridvor amplifică decorul arhitectural al Bisericii 
domneşti. 





Conservarea 
monumentului ecleziastic 


Î cursul existenţei sale  multiseculare, această 





maiestuoasă ctitorie voievodală a suferit modificări 

esenţiale, datorită operaţiunilor de consolidare impuse de 
efectele distructive ale mişcărilor seismice, dar şi de puternicul 
incendiu din 18 august 1848, când „învelişul şi clopotniţa au ars 
complet”. 

Intervenţiile brutale efectuate în structura arhitectonică a 
bisericii, între anii 1864-1876, au constat din „unificarea pronaosului 
cu naosul, prin desființarea zidului despărțitor cu arcade şi prin 
dărâmarea bolților pronaosului inclusiv cu cele două turle”, 
înlocuindu-se, cu ziduri pline, arcadele, pentru supraînălţarea 
pridvorului etajat, în scopul asigurării unui suport rezistent pentru 

„turnul masiv, cu pinioane ce depăşeau cornişa Pantocratorului şi 
turlă de lemn îmbrăcată în tablă, încununată de o complicată 
învelitoare în formă de bulb, cu turnuleţ-lanternă”. Ulterior, în 1883, 
s-a procedat la repararea pardoselii de lemn şi, în 1891, la tratarea 
iconostasului de lemn atacat de cari (mici insecte din ordinul 
coleopterelor dăunătoare lemnului) cu „baiţ compus din spirt de 
samioc cu şerlac”. Modificarea considerabilă a aspectului exterior al 
Bisericii domneşti a creat o veritabilă modă în restructurarea 
înfăţişării locaşurilor de cult din Piteşti şi din împrejurimi, Biserica «Sf. 
llie» fiind, astfel, influenţată de configuraţia acoperişului realizat în 
urma restaurării din anul 1891. 

Datorită amplasamentului său în zona administrativă a 
municipiului, Biserica domnească a fost în iminent pericol de a fi 
demolată din alte raţiuni decât cele vizând estetica ambientală, 
edificiul fiind considerat, de către autorităţile comuniste, „o pată 
neagră în cadrul ansamblului pieţei publice nou create”. De altfel, 
decizia autorităţilor locale de a se demola locaşul de cult în anul 
1963, în contextul lucrărilor de sistematizare a centrului urban Piteşti, 
era pe cale de a se săvârşi, procedându-se iniţial la demolarea 
antepridvorului şi clopotniţei, sub pretextul că sunt componente 
ulterioare ale construcţiei. Salvarea monumentului a fost consecinţa 
directă a unui sondaj efectuat de către specialişti, la solicitarea unor 
slujitori ai bisericii, în urma căruia, s-a relevat că „Elementele 
aparţinând construcţiei vechi erau în majoritatea lor încă prezente 
sub straturile de tencuială, ceea ce confirma valoarea sa de unicat 
în cadrul arhitecturii epocii feudale româneşti.” 

În cursul amplei acţiuni de restaurare executate, în perioada 
anilor 1964-1968, de către Direcţia monumentelor istorice, sub 
coordonarea reputatului arhitect Ştefan Balş, intervenţiile semnalate 
care erau în evidentă contradicţie cu aspectul originar al 
monumentului au fost înlăturate integral, redându-se, astfel, „culturii 
româneşti un monument demonstrativ pentru inovaţia şi 
originalitatea prelucrării tradiţiilor bizantine în Ţara Românească” 

Pictura murală 


ictura murală din pronaos şi naos realizată în anul 
1876, de către Gheorghe Stoenescu, elev al 


renumitului artist plastic Gheorghe Tattarescu, a fost 
restaurată în anul 1899, concomitent cu zugrăvirea integrală a 
pridvorului de către acelaşi pictor originar din Piteşti. 

În anul 1892, s-au întreprins măsuri de conservare a picturii 
murale, „pentru apărarea de fumul produs de lumânări”, procurându- 
se sfeşnice şi policandre de metal „în care se folosesc numai 
lumânări de ceară curată fabricate espre”, însă, doar după 
introducerea curentului electric în 1913, furnizat de Societatea 
anonimă de electricitate din oraş, pericolul afumării picturii murale şi 
a icoanelor a putut fi, parţial, stăvilit 

Restaurările ulterioare ale picturii murale efectuate de către 
pictorii: Gheorghe Belizarie şi Gheorghe Teodorescu din Curtea de 
Argeş [1925], Emil Ivănescu [1955] şi, relativ recent, de către Petre 
Achiţenie şi Melania Popescu au contribuit la conservarea parţială a 
valoroasei creaţii aparţinând lui Gheorghe Stoenescu, precum şi a 
celei din pronaos şi pridvor — opera artiştilor plastici Niculina Dona şi 
Gheorghe Popescu. 

Patrimoniul bibliofil 


n patrimoniul bisericii, se tezaurizează unele dintre 
| Mie şcolare, precum şi cărţi ritualice cu importante 
consemnări referitoare la istoria oraşului Piteşti, expuse 
într-o vitrină, volume care conţin referiri la istoria monumentului, la 
donatorii de carte, la viaţa urbei de pe Argeş, consemnări publicate 
de preotul cărturar, slujitor al Bisericii domneşti, Marin Branişte, în 
studiul său «Însemnări pe vechile cărţi de slujbă de la bisericile din 
Piteşti». Astfel, «Liturghierul» apărut la Bucureşti, în anul 1833, a 
fost dăruit bisericii, potrivit unei însemnări, de către Sfântul Calinic 
de la Cernica. 
O consemnare a protopopului iconom Gheorghe Coculescu 
de pe manuscrisul «Rânduiala hirotonicească» referitoare la 
incendiul din noaptea de 18/19 august 1848, care a distrus o mare 

parte din oraş, a fost reprodusă, pentru importanţa sa documentară, 
de către istoricul Grigore Tocilescu în «Raporturi asupra câtorva 
mănăstiri, schituri şi biserici din ţară» [Bucureşti, 1887]: „Leat 1848, 
august 18, miercuri seara, pe la trei ceasuri din noapte, au luat foc 
oraşul Piteşti şi au ars tot târgul, trei mahalale şi trei biserici: Sf. 
Nicolae, Sf. Gheorghe şi Maica Precista zidită de lon Mavrodolu, 
cea mai frumoasă biserică dintr-acest oraş; însă, în Sfântul 
Gheorghe, n-a intrat focul şi nimic n-a vătămat, numai învelişul şi 
clopotniţa au ars, iar celelalte două biserici au ars desăvârşit. Cea 
mai mare parte de neguţători s-au stins cu desăvârşire, arzându-li- 
se şi prăvăliile, şi marfa, şi casele, mistuind iuţeala focului tot, în 
patru ceasuri, neputând a sta împotriva focului nici un fel de ajutor.” 

O menţiune cu caracter istoric a protopopului Gheorghe 
Coculescu dintr-un «Molitfelnic bogat» [Buzău, 1835], pe o filă 
adițională finală, relevă interesul suscitat, în Piteşti, de actul de la 24 
ianuarie 1859: „La leat 1859, ghenarie în 24, s-a proclamat Unirea 
Principatelor Ţara Românească şi sora ei, Moldova, întrunindu-se 
amândouă într-un singur stat, făcându-se mare ceremonie în 
Bucureşti, unde a(u) venit mai mulţi oameni de-ai Moldovei... 
Asemenea şi aicea, în Piteşti, am slujit cu sobor la biserica Maica 
Precista, numită Catedrală, unde a(u) fost adunaţi mai toţi orăşenii şi 
200 dorobanţi au defilat cu puştile împreună cu comandirul lor şi doi 
ofiţeri şi seara a fost luminaţie şi mese la dorobanţi.”. 

Pe un «Chiriacodromion» [Buzău, 1839] dăruit, în 19 iunie 
1860, de dascălul lerotei „profesorului de cântări, de gramatică şi de 
altele în Seminarul Sf. Episcopii Argeş, Matache”, destinatarul 
donaţiei consemna pe ultima filă: „1862, august 6, luni, pe la 3 1/2 
ore noaptea, a răposat socru-meu, protopopu(l) Costandin 
Brădeanul din Piteşti” şi „1862, octombre 8, luni pe la 11 74, a 
răposat preasfinţitul episcop al Argeşului D. D. Climentu, înainte de 
prânzu.”. 

Epitropul Hagi Dumitrache Petrescu nota pe «Mineiul lunii 
lanuarie» [Râmnic, 1779], următoarele: „Din anul '852, ghenar, 
păstoresc Sfâ(n)t m(are) m(ucenic) Ghe(or)ghe cu epitropiia şi până 

astăzi, anu(|) '869. Şi de aci înainte, de cine să va mai păstori, să 
slujască după cum am slujit eu, nu mai mult; să fie lucrurile în 
bunăstare şi în adevăr. 1869, fevruarie 26. Epitrop Agi Dimitrie 
Petrescu.”. 

Epitropul era un legător de carte specializat în asemenea 
operaţiuni, întrucât se apela la serviciile sale, în vederea 
recondiţionării volumelor degradate aparținând fondului bibliofil al 
bisericii. «Mineiul lunii lanuarie» conţine o consemnare edificatoare: 
„Acest minei de luna lui ianuarie anul 1869 să dărăpănase cu tot, 
nemaifiind de nici o stare. Şi văzându-l, subscriu ca să se lege de-al 
doilea, şi chibzuind mai bine a-l meremetisi. Şi s-au reparat şi poate 
a mai trăi încă ani. Şi, spre ştiinţă, s-au însemnat aici. 1869 februarie 
în 22. Epitrop agi Dimitrache Petrescu.”. 

Conţinutul  însemnării este reprodus într-o formulare 
cvasiidentică pe filele 46-49 verso: „Acest Minei fiind foarte 
derăpănat, foile rupte, scoarţile desfăcute de dânsu de nu să mai 
ținea una cu alta şi văzându-l, ca epitrop, l-am luoat şi reparat singur 
cu mâna mea, în anu 1869, februar în 12 şi poate mai ţinea multă 
vreme. Epitrop agi Dimitri Petrescu." 

Patrimoniul cultic 


altele: antimisul imprimat pe pânză, datând din anul 1692, 

de la Antim Ivireanul, cu textul următor: „Acest 
Dumnezeescu jertfelnic pre carele se săvârşeşte D(u)mnezeiasca 
cea făr' de sânge şi sfinţita slujbă, s-a blag(oslo)vit şi s-au sfinţit cu 
mâna preasfinţitului mitropolitu kyru Antim, în zilele prealuminatului 
şi de Hristos) iubitor domnu lo Costandin Basarabu B voevodulu a 
toată Ţara Românească. Leat 7200 <1692>"; antimisul pe pânză de 
in, cu text identic, exceptând numele mitropolitului: Teodosie; 
antimisul imprimat pe pânză de in, datat 1742, cu numele 
mitropolitului Daniil; antimisele datate — în ordine cronologică: 1732, 
1740, 1745, 1746 (2), 1771, 1773 (7), 1787, 1800, 1808, 1845, 1876 
(2), 1902, 1930; bederniţa de catifea neagră, datând din 1874, al 
cărei text este cusut cu fir: „En memoria rapossatului Teodor Naum. 


Î tezaurul de valori al Bisericii domneşti, se află, printre 

1874, februarie 7”; prapurele cu două feţe: «Sf. Gheorghe ucigând 
balaurul» / «Botezul Domnului» datat „anul 1841, ghenarie 1”; 
prapurele cu două fețe, prezentând scenele: «Îmbisericirea 
Fecioarei» / «Sf. Vasile» şi «Sf. Paraschiva», cu inscripţia: 
„Societatea bărbierilor Ghiţă Rădulescu, cavaf, Ghiţă Ionescu, Ioniţă 
Popescu, Ioniţă Stănescu, Anica Antonescu. Pictor Gh. Stoienescu. 
1880, Piteşti.”. 

De provenienţă necunoscută, un clopot din anul 1808 are, în 
partea superioară, excizat, textul în slavonă: „ț S-a dăruit acest 
clopot bisericii din Voleavciu cu hramul Sfinţilor Arhangheli; 1808”. 

Dintre obiectele de cult vechi din inventarul bisericii, un 
interes aparte prezintă, prin valoarea lor intrinsecă, dar şi 
documentar-istorică: potirul de argint aurit datând din anul 1795, 
potrivit inscripţiei incizate pe suportul acestuia: „| Ţenea Pătru, 
Velica Pătru, 1795 iulie 25; Acest potir i zvezda i disco(potir) sânt 
făcute cu toată cheltuiala jupâ(nului) Pătrului”; un chivot de argint 
datat „1811”; un potir de argint aurit incizat cu textul următor: „IVK. / 
Acest potir s-au făcut de robie lui Domnezău, loan şi Vitorie, la 
biser(i)ca sf(întul) marie mucenic Gheorghie, din satu, or<aşul> 
Piiteştie, la anul 1840 iuli 10”; crucea din argint filigranat, pe care 
sunt reprezentate scenele biblice: Botezul, Răstignirea şi Învierea 
sculptate în lemn, crucea fiind inscripționată: „Această cruce s-au 
făcut cu cheltuiala d-lui Hagi Dumitru Petrescu. 1870, martie 1”; 
cădelniţa cu textul incizat: „Aceast(ă) cădelniţă s-au făcut de robi(i) 
lui Dumnezeu, lon Cuza, şi de soţia sa, Victoria Cuza, născută Rosit, 
la anul 1840, iulie 10”; discul cu picior gravat: „Trupul lui Hristos 
luoaţii) şi din izvorul cel fără de moart(e) gustaţ(i). Anul 1840, iulie 
10”; potirul monogramat: „IVK”, inscripţionat: „Acest potir s-au făcut 
de robie <sic !> lui Dumnezeu, loan şi Vitorie la Biserica Sf. marie 
<sic !> mucenic Gheorghie din satul Piteşti, la anul 1840, iulie 1; 
crucea cu raze aurite, inscripționată: „IVK, 1854”; ferecătura 
Evangheliei tipărite la Buzău, în anul 1837, ale cărei coperte de 
lemn sunt îmbrăcate în catifea; ferecătura Evangheliei tipărite la 
Neamţ, în 1845, compusă din: suporturi, miniaturi, ornamente şi 

chenare marginale; chivot cu turlă şi figuri în relief; disc fără picior tip 

farfurie, inscripționat: „Somofsy. Donaţie Victoria Ionescu”; potir 

decorat cu flori de acant şi harfă; steluţă cu cruce şi patru îngeri pe 
cele patru braţe ş. a. 

Patrimoniul 

artistic-memorial 


iserica domnească deţine impresionante valori 
B:-.- majoritatea acestora fiind fixate pe 
superbul iconostas sculptat în lemn. Icoanele 
împărăteşti sunt îmbrăcate în argint: «lisus Hristos» — pictură pe 
lemn [125/60 cm] ferecată în argint, exceptând faţa Mântuitorului 
prezentat cu Evanghelia în mâna stângă, deschisă la textul din loan, 
cap. 10: „Eu sînt Păstorul cel bun. Păstorul cel bun sufletul îşi pune 
pentru oi; iar năimitul şi care nu este păstor, căruia nu-i sîntu.”. O 
inscripţie în partea inferioară se referă la comanditari: „Mihalache 
lonescu şi soţia sa, Alexandrina. 6 aprilie 1908. 

Destinată, probabil, a fi necropolă, Biserica domnească «Sf. 
Gheorghe» conservă pietre tombale care prezintă interes pentru 
istoria monumentului. O lespede funerară, datând din anul 1661, 
păstrată fragmentar şi fixată în pavimentul altarului, prezintă 
următoarea inscripţie: „[...] în zilel(e) cre[ştinului domn, lo] Grigorie 
Ghica volevod] m(e)s(e)ța iunăie... z(i)l(e), l(ea)t 7169. Se 
presupune că răposatul înmormântat la numai cinci ani de la 
terminarea bisericii făcea parte din familia domnitorului ctitor 
Constantin Şerban. 

O altă piatră tombală, datată 1853, cu dimensiunile de 
166x75 cm, amplu decorată cu un chenar din motive florale stilizate, 
având excizate elemente simbolistice: „Ochiul lui Dumnezeu” şi 
„Glava Adama”, este inscripționată cu textul: „Întru eterna me/morie 
a iubitului / meu sociu E. Ha/giulea, născut 1806 / şi înmormântatu / 
1859, augustu în 10 şi / prea iubitului şi / unicului meu fiiu / Hristache 
Hagiule,/ născutu 1831 şi în/mormântatu 1853, / iuniu 6. / S'a pusu 
acesta in/scripţie pe mormân/tu- le de socia şi / muma M. Hagiulea, / 
născută Ganciu./ Kimpu lung”. 

Crucea de piatră fixată în trotuarul perimetral al bisericii, pe 
latura sudică, a fost dedicată memoriei medicului militar Ioniţă 
Lăzărescu, conform inscripţiei de pe faţa principală: „Aici repausedă 
/ Ioniţă Lădăres/cu comersanti / născut 1852 / iunie en 17 şi în/cetat 
din viaţă / la 1877 aprilie / ân 5 şi Petre / Lădărescu stu/dent en 
mede/cină născut 1855 / iunie 5 şi dece/dat la Lom Palan/ca de tifos 
ân / 31 ianuarie 1878 / ca medic în ar/mata română”, iar, pe latura 
posterioară: „Aici sub astă piatră, / se află îngropatu / ţărâna 
întristată / a duoi frăţiorii. / Ca dânşi(i) toţi aici / ne vomu afla odată / 
căci astă / sorta orică/rui muritoru.”. 


Scoala domnească 


xistenţa temporară a cancelariei domneşti la Piteşti a 

contribuit substanţial la răspândirea ştiinţei de carte în 

oraş, domnia asigurând, prin Şcoala domnească 
organizată pe lângă Biserica «Sf. Gheorghe», instruirea personalului 
necesar funcţionării în condiţii optime a acestei importante instituții 
medievale. 

Deşi, în documentele medievale cunoscute până în prezent, 
nu se atestă existenţa unor şcoli în cursul secolelor XVI-XVII la 
Piteşti, „Numărul însemnat al ştiutorilor de carte semnalaţi, intensa 
activitate culturală a domnitorilor: Neagoe Basarab, Matei Basarab, 
Şerban Cantacuzino, Constantin Brâncoveanu, activitatea vie 
desfăşurată în oraş sunt mărturii care confirmă prezenţa unor centre 
de instruire în această localitate, în secolele amintite.”. [C. Dumitrescu, 
E. Răcilă — Din istoricul învăţământului în oraşul Piteşti (până la jumătatea 
secolului al XIX-lea), SCMP, II, 1969] 

În cursul secolului al XVIII-lea, au funcţionat, în oraş, două 
şcoli organizate pe lângă instituţii de cult locale. Importanta instituţie 
ecleziastică piteşteană, Biserica «Sf. Gheorghe» a constituit un 
centru de iradiere culturală, prin Şcoala domnească organizată în 
incinta sa, atestată documentar iniţial în 29 aprilie 1753, într-o 
„scrisoare de mărturisire” referitoare la Anica, văduva negustorului 
Martin Buliga din Piteşti, confirmându-se existenţa unui dascăl al 

şcolii, „Ianache biv vătaf de copii”. Întrucât numele acestuia apare 
precedat de determinativul biv (fost), se poate afirma cu certitudine 
că lanache învățase copiii de aici anterior anului menţionat. [Marin M 
Branişte — Câteva ştiri despre şcolile din oraşul Piteşti înființate pe lângă 
biserici înainte de Regulamentul Organic]. 

Vechile cărţi ritualice din patrimoniul locaşurilor de cult din 
Piteşti oferă, prin frecventele însemnări atribuite unor slujitori ai 
bisericilor din urbe, informaţii referitoare la manualele şcolare 
utilizate, la dascălii şi elevii acestei şcoli. Astfel, pe penultima filă a 
unui «Penticostarion» [Bucureşti, 1743], aparţinând iniţial Bisericii 
«Sf. lon», este menţionat un dascăl al şcolii din anul 1764: „Să se 
ştie că am cântat eu, loan vătaful ot Şcoala domnească ot s(fe)ti 
Gheorghe vechi, în ziua de sfeti loan, cân(d) au fost hram. 1764, 
mai dni 8. 

O consemnare de pe forzaţul «Mineiului lunii august» tipărit 
în 1780, la Râmnic constituie o sursă informaţională complementară: 
„Aici au însemnat robu(|) lui Dumnezeu, loan, dascăl de Piteşti, 
fiindcă am învăţat copii din oraş şi am făcut şcoală aici în oraş. S-a 
pus aici, ca să fie spre încredințare la cei ce vor citi cum că aşa au 
fost. lar cel ce nu va crede pârâşi să aibă pe Sfinţii) Îngeri şi pre 
Marele Mucenic Gheorghie, a căruia pomenire săvârşim şi iaste 
hram aici la această Sf. Biserică Domnească. Şi eu am învăţat copii 
aproape de această sf(ântă) biserică, în casa Manului Coj(ocaru). 
Deci am scris, ca să să ţie minte, aicea într-această foaie. 1784 
aug(u)s(t) 6.”. Se atestă, astfel, funcţionarea, spre sfârşitul secolului 
al XVIII-lea, a Şcolii domneşti în casa lui Manu Cojocaru, precum şi 
existenţa unui dascăl al acesteia, loan, copistul prezumtiv al 
manuscrisului utilizat ca manual şcolar «Dialogurile morţilor» de 
Lucian din Samosata [c.125-192], scriitor și filozof grec, „cu 
însemnări interliniare destinate să faciliteze procesul de predare şi 
de însuşire a limbii greceşti vechi” 

Informaţii referitoare la amplasamentul şcolii rezultă dintr-un 
act important — «Condica de acte vechi a bisericii», prin care Marin 
lota se angaja, în anul 1841, să plătească embatic bisericii, întrucât 
una dintre prăvăliile cumpărate fusese construită parţial pe locul 

deţinut de către instituţia religioasă. În delimitarea spaţiului prăvăliei 
lui Garabet Venicolu, se menţiona: „clădirea ei călcând şi pă locul 
sfintei Biserici domneşti, hramul «Sf. Gheorghe», însă (şi anume) 
din gârla ce curge pă supt prăvălii, până în zidul odăilor care este 
şcoala, este locul sfintei biserici. De aceea, pentru această călcare 
de clădire şi cu curticica ce este din odaie şi până în zidul chiliilor 
şcolii, m-am învoit cu epitropii aceşti sfinte biserici ca să dau pă 
fiecare an embatic câte lei noozeci”. [M. Branişte — Câteva ştiri despre 
şcolile din oraşul Piteşti, MO, nr. 3-4/1965] 

În perioada Regulamentului Organic, procesul verbal de 
inspecţie din 1838 al inspectorului Şcolii naţionale, Nicolae Simonide, 
făcut învățătorului Nicolae Mitilineu, conţine elemente de referinţă 
„asupra structurii învăţământului şi a manualelor folosite, asupra 
populaţiei şcolare şi a mediului social din care provin elevii”. 

Dintre manualele şcolare utilizate în procesul instructiv- 
educativ, se păstrează, în biblioteca bisericii, următoarele volume, 
care conferă, prin însăşi titulatura lor, o imagine a diversităţii 
cunoştinţelor predate în această importantă instituţie de învăţământ 
locală: «Istoria bisericească» de Filaret Scriban [laşi, 1838]; 
«Enciclopedia» în limba greacă de Ştefan Comita [Viena, 1814]; 
«Învăţături», un miscelaneu din anul 1811 al lui Pelimon Contu 
loannitul, tradus din greceşte de Nicodim Grecianu şi episcopul losif 
al Argeşului; «Istoria lumii» a lui Aaron Florian [Bucureşti, 1847]; 
«Datorii ale omului», tratat de morală, în traducerea lui P 
Matascopulo [1847]; «Istorie sfântă» de Victor Durui; «Istoria 
universală» de lon Nandiescu; «Istoria universală antică» de M. 
Michaiescu [1878]. 

Funcționarea continuă a şcolii de la Biserica domnească din 
Piteşti până în deceniul al şaptelea al veacului al XIX-lea subliniază 
rolul acestei importante instituţii în generoasa operă de ridicare a 
nivelului cultural al locuitorilor oraşului 

Odată cu reorganizarea învăţământului din Ţara 
Românească în spiritul legislaţiei impuse de Regulamentul Organic, 
„Şcoala de la Sf. Gheorghe va fiinţa ca şcoală particulară, cu profil 
grecesc, sub controlul Şcolii naţionale din Piteşti.”. 

Prin şcoala în care predaseră „învăţătură de carte copiilor” 
prestigioşi dascăli precum: lanache, loan, Nicolae Mitilineu, Marcu 
Marinescu ş. a., dar şi prin activitatea caligrafilor autori ai unor 
miscelanee teologice, Biserica domnească din Piteşti constituie, în 
istoria învăţământului românesc, un reper important în organizarea 
şi evoluţia şcolilor din mediul urban, care funcționau pe lângă 
instituţii de cult. 


trălucit altar voievodal al credinţei strămoşeşti, Biserica 

domnească «Sf. Gheorghe», slujită cu devoțiune de 

preoţi cu aleasă trăire duhovnicească, reprezintă un 
semnificativ reper de spiritualitate în istoria neamului românesc. 

